RESOLUCIÓN do 30 de abril de 2010 pola que se convocan oito cursos sobre busca e salvamento en montaña e zonas illadas.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 10/05/2010

Dentro das actividades programadas para o ano 2010, e conforme as funcións atribuídas pola Lei 1/2007, do 15 de xaneiro, da Academia Galega de Seguridade Pública, anúnciase a convocatoria de oito cursos sobre busca e salvamento en montaña e zonas illadas, conforme as seguintes bases:
1. Datos da actividade:
Denominación: busca e salvamento en montaña e zonas illadas.
Horas lectivas: 25.
Modalidade: presencial.
Obxectivos: dotar os integrantes dos servizos de protección civil e emerxencias de Galicia, a que se refire o artigo 43 da Lei 5/2007, do 7 de maio, de emerxencias de Galicia, da formación necesaria para o exercicio da súa función, conforme o establecido no artigo 46 desta lei.
Contido:
-Xeneralidades.
-Coordinación do socorro.
-Protocolos de busca. Distribución de tarefas.
-Orografía e cartografía.
-Lectura e interpretación de mapas.
-Principios básicos de orientación e utilización do compás.
-Métodos de busca de persoas desaparecidas.
-Busca en situacións especiais.
-Técnicas de busca e salvamento en zonas de difícil acceso.
-Axentes agresores na montaña.
-Actuacións en situacións de risco vital.
-Técnicas de inmobilización e traslado con medios convencionais e improvisados.
-Consellos prácticos para a prevención de accidentes.
2. Desenvolvemento da convocatoria:
Destinatarios/as: os cursos van dirixidos aos profesionais e voluntarios dos servizos de emerxencias e protección civil da Comunidade Autónoma de Galicia que superasen o curso básico de protección civil antes de rematar o prazo de finalización de presentación de solicitudes.
Prazas ofertadas: 15 por curso.
3. Solicitudes de participación:
Prazo de inscrición e presentación: o prazo para a inscrición e presentación de solicitudes de participación rematará o día 30 de maio de 2010.
Para inscribirse os solicitantes cubrirán a solicitude de participación que se encontra na páxina web da Agasp
http://agasp.xunta.es
, na sección Actividades formativas, cursos con inscrición aberta, non sendo admisibles outros modelos de solicitude, e remitirana telematicamente.
Esta mesma solicitude, unha vez remitida a través da web, deberán imprimila, asinala a/o solicitante e obter tamén a sinatura da autoridade do concello ou organismo do que dependan, e enviarana á Academia Galega de Seguridade Pública, avenida da Cultura, s/n, 36680 A Estrada, a través do fax 886 20 61 23, por correo postal ou segundo o previsto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Obrigas das persoas seleccionadas: as persoas que resulten seleccionadas teñen a obriga de participar no desenvolvemento da actividade, a non ser que comunicasen a súa imposibilidade de asistencia con cando menos 48 horas de antelación ao comezo desta. A dita renuncia deberase comunicar por escrito á Agasp, por correo electrónico ao enderezo formacion.agasp@xunta.es ou por fax ao nº 886 20 61 23.
Noutro caso serán excluídas automaticamente da selección para as dez seguintes actividades que se convoquen para as que reúnan os requisitos exixidos de participación (artigos 18 e 21 do Regulamento de réxime interior da Agasp).
4. Desenvolvemento da actividade:
Lugar: 2 cursos en cada provincia.
Datas:
-Pontevedra:
1º 5 e 6 de xuño.
2º 12 e 13 de xuño.
-Lugo:
1º 2 e 3 de outubro.
2º 9 e 10 de outubro.
-Ourense:
1º 16 e 17 de outubro.
2º 23 e 24 de outubro.
-A Coruña:
1º 30 e 31 de outubro.
2º 6 e 7 de novembro.
Certificado de asistencia: terá dereito á expedición do certificado o alumnado que participe con regularidade e dedicación durante o desenvolvemento dos cursos. Co fin de avaliar os coñecementos adquiridos polos alumnos, a Agasp poderá fixar a realización das probas que considere oportunas.
É obrigatoria a asistencia con puntualidade a todas as sesións dos cursos. Unicamente se poderá autorizar a ausencia por causas xustificadas, que se acreditarán documentalmente ante a sección de protección civil e bombeiros da Agasp ou a persoa responsable do curso nun prazo máximo de 10 días despois de que este finalice e que, en ningún caso, poderá superar o 10% das horas lectivas, que suporá a perda do dereito á expedición do certificado.
5. Dereitos e deberes do alumnado participante:
Durante o desenvolvemento da actividade ao alumnado seralle de aplicación, en canto aos dereitos e deberes, o previsto no Regulamento de réxime interior da Agasp, aprobado pola orde da Consellería de Presidencia, Administracións Públicas e Xustiza, do 4 de febreiro de 2009 (DOG número 30, do 12 de febreiro).
6. Financiamento da actividade:
Esta actividade é cofinanciada nun 80% polo Fondo Social Europeo dentro do Programa Operativo Fondo Social Europeo de Galicia 2007-2013, no eixe 3, tema prioritario 72.
7. Modificacións e incidencias:
A Academia Galega de Seguridade Pública poderá modificar o desenvolvemento normal da actividade para adaptala ás necesidades da Administración e ás continxencias que poidan xurdir.
A Estrada, 30 de abril de 2010.
José Carlos García Bouzas
Director xeral da Academia Galega de Seguridade Pública